KIRJALLINEN KYSYMYS E-2615/02 esittäjä(t): Michl Ebner (PPE-DE) komissiolle. EU:n laajuinen alkoholinkäyttöä rajoittava sääntely iän, ajan ja paikan mukaan.



Virallinen lehti nro 052 E , 06/03/2003 s. 0190 - 0191



KIRJALLINEN KYSYMYS E-2615/02 esittäjä(t): Michl Ebner (PPE-DE) komissiolle (18. syyskuuta 2002) Aihe: EU:n laajuinen alkoholinkäyttöä rajoittava sääntely iän, ajan ja paikan mukaan Alkoholin mukanaan tuomiin ongelmiin liittyvä ennalta ehkäisevä työ ja erilaiset hoitomuodot aiheuttavat vuosittain valtavia kuluja, jotka maksetaan kansallisista talousarvioista. Liiallinen alkoholinkäyttö aiheuttaa vuosittain kaikenikäisille ja kaikenmaalaisille ihmisille ongelmia, jotka ulottuvat varomattomuudesta ja päänsärystä kuolettaviin auto-onnettomuuksiin. Liiallisen kulutuksen vaikutukset kohdistuvat niiden ohella, jotka on valitettavasti luokiteltava alkoholiriippuvaisiksi juuri nuoriin. Syynä tähän ovat ensisijaisesti psykologiset tekijät. Haittoja lisää kuitenkin se, että alkoholituotteita on nuorten saatavissa lähes joka kadunkulmassa ja mihin aikaan tahansa. Ehdokasvaltio Slovenian hallitus yrittää vähentää väestön suurta alkoholinkulutusta henkeä kohden lakialoitteella, joka on annettu parlamentin hyväksyttäväksi. Ehdotuksen mukaan alkoholin ostamisen alaikärajaksi asetettaisiin 18 vuotta. Lisäksi alkoholin myynti kiellettäisiin kokonaan tietyn kellonajan jälkeen sekä paikoissa, jotka liittyvät koulutukseen, terveyteen ja urheiluun. Kun edellä mainitut ongelmat otetaan huomioon, eikö olisi suotavaa ottaa käyttöön Euroopan laajuinen sääntely, jolla alkoholin myyntiä rajoitettaisiin ajan, paikan ja iän mukaan? David Byrnen komission puolesta antama vastaus (16. lokakuuta 2002) Komissio toteaa arvoisan parlamentin jäsenen tavoin, että alkoholin mukanaan tuomat haitat ovat vakava kansanterveydellinen ongelma, josta aiheutuu erittäin suuret yhteiskunnalliset kustannukset. Nuorten suojelu on asetettava ensi sijalle tässä yhteydessä. Alkoholin saannin rajoittaminen varsinkin lasten ja nuorten keskuudessa kuuluu alkoholipoliittisiin toimenpiteisiin, joiden avulla voidaan ehkäistä epäasianmukaisesta alkoholinkäytöstä johtuvia ongelmia. Yhteisön lainsäädännössä ei kuitenkaan ole säännöksiä alkoholin ostoon oikeuttavasta lakisääteisestä vähimmäisiästä eikä muitakaan rajoituksia, jotka koskisivat tämän tuotteen saantia. Neuvosto antoi kesäkuussa 2001 suosituksen lasten ja nuorten alkoholinkäytöstä(1). Siinä jäsenvaltioita kannustetaan lisäämään terveydenedistämistoimiaan ja kiinnittämään erityishuomiota lasten ja nuorten toimintaympäristöihin, kuten kouluihin, nuorisojärjestöihin ja urheilujärjestöihin. Suosituksessa ehdotetaan myös, että jäsenvaltiot tiukentavat voimassa olevia säännöksiä, jotka koskevat alkoholin laitonta myyntiä alaikäisille. Ei ole suunnitelmissa ottaa käyttöön yhteisön säännöksiä, joilla alkoholin myynti rajattaisiin tiettyihin ryhmiin tai tiettyihin paikkoihin. Komissio kehottaa kuitenkin alkoholijuomien valmistajia varmistamaan, että alkoholin mainontaa ja myyntiä koskevaa itsesääntelyä kehitetään ja tehostetaan. Neuvosto antoi kesäkuussa 2001 päätelmät yhteisön strategiasta alkoholiin liittyvien haittojen vähentämiseksi. Päätelmät tarjoavat mahdollisuuksia keskustella alkoholipolitiikan kaikista näkökohdista, myös alkoholin saannin rajoittamisesta. (1) EYVL L 161, 16.6.2001.